7. ข้อพิพาททางกฎหมาย

7.1 บริษัท ไรมอน แลนด์ จำกัด (มหาชน)

บริษัทได้ดำเนินการตามแผนฟื้นฟูกิจการในส่วนที่เกี่ยวกับเจ้าหนี้เป็นที่เรียบร้อยแล้ว ดังนั้น
บรรดาหนี้สินที่เกิดขึ้นก่อนวันที่ศาลมีคำสั่งให้ฟื้นฟูกิจการ
ทั้งในส่วนที่เจ้าหนี้ได้ยื่นคำขอรับชำระหนี้และไม่ได้ยื่นคำขอรับชำระหนี้ เป็นอันสิ้นสุดลง
ในส่วนการค้ำประกันที่บริษัทได้ค้ำประกันบริษัทย่อยหรือบริษัทที่เกี่ยวข้องนั้น
เจ้าหนี้ค้ำประกันได้ยื่นขอรับชำระหนี้
และได้รับหุ้นใหม่ของบริษัทเป็นการชำระหนี้ตามข้อตกลงตามแผนฟื้นฟูกิจการเรียบร้อยแล้ว

7.2 บริษัท ชะอำ แคมปัส ซิตี้ จำกัด (ไรมอน แลนด์ ถือหุ้น 99%)

ในส่วนของบริษัทย่อย บริษัท ชะอำ แคมปัส ซิตี้ จำกัด
ได้นำที่ดินค้ำประกันหนี้เงินกู้ของตนเองต่อเจ้าหนี้ร่วม 2 ราย และเจ้าหนี้ร่วมรายที่ 1
ได้ยื่นฟ้องต่อศาลแพ่งกรุงเทพใต้เมื่อวันที่ 2 กรกฏาคม 2540 และศาลได้มีคำพิพากษาเมื่อวันที่ 29
มกราคม 2542 ให้บริษัท ชะอำ แคมปัส ซิตี้ จำกัด ชำระหนี้จำนวนเงินรวม 120 ล้านบาท
พร้อมดอกเบี้ยในอัตราร้อยละ 15.75 ต่อปี ของเงินต้น 115 ล้านบาท
นับถัดจากวันฟ้องให้แก่เจ้าหนี้ร่วมรายที่ 1 และต่อมาเมื่อวันที่ 8 สิงหาคม 2543 เจ้าหนี้ร่วมรายที่
2 ได้ยื่นฟ้องต่อศาลแพ่งกรุงเทพใต้ ในมูลหนี้รวมประมาณ 242 ล้านบาท
ซึ่งคดีอยู่ระหว่างการพิจารณาของศาล

นอกจากนี้ บริษัท ชะอำ แคมปัส ซิตี้ จำกัด
ยังได้นำที่ดินแปลงดังกล่าวค้ำประกันหนี้ให้แก่อดีตกรรมการและผู้ถือหุ้นของบริษัทรวม 3 ราย
(โดยเป็นการจดทะเบียนจำนองเพื่อหลักทรัพย์โดยไม่เพิ่มวงเงินของสัญญาจำนองอันดับ 2)
และเจ้าหนี้ได้ยื่นฟ้องต่อศาลแพ่งจังหวัดนนทบุรีและศาลแพ่งกรุงเทพใต้ เมื่อวันที่ 30 สิงหาคม
2543, 29 กันยายน 2543 และ 30 ตุลาคม 2543 ในมูลหนี้ค้ำประกัน มูลหนี้ ณ
วันฟ้องจำนวนรวม ประมาณ 536 ล้านบาท ซึ่งคดีอยู่ระหว่างการพิจารณาของศาล ทั้งนี้
ที่ดินของบริษัท ชะอำ แคมปัส ซิตี้ จำกัด มีมูลค่าตามราคาประเมินเมื่อวันที่ 14 สิงหาคม 2545
ประมาณ 179 ล้านบาท

ต่อมา เมื่อวันที่ 8 กรกฎาคม 2545 บริษัท ชะอำ แคมปัส ซิตี้ จำกัด
ได้เข้าสู่กระบวนการฟื้นฟูกิจการ และเจ้าหนี้ร่วมรายที่ 1 ของบริษัท ชะอำ แคมปัส ซิตี้ จำกัด
ได้ยื่นขอรับชำระหนี้ในมูลหนี้เงินกู้ เป็นจำนวนเงินรวมประมาณ 209 ล้านบาท และเจ้าหนี้ร่วมรายที่
2 ได้ยื่นขอรับชำระหนี้ในมูลหนี้เงนกู้ เป็นจำนวนเงินรวมประมาณ 284 ล้านบาท
เจ้าหนี้ค้ำประกันได้ยื่นขอรับชำระหนี้ในมูลหนี้ค้ำประกัน เป็นจำนวนเงินรวมประมาณ 621 ล้านบาท
ซึ่งยอดหนี้ทั้งหมดจะถูกรวมเป็นยอดหนี้ตามแผนฟื้นฟูกิจการของบริษัท ชะอำ แคมปัส ซิตี้ จำกัด ต่อมา
เมื่อวันที่ 18 ธันวาคม 2545 บริษัท ชะอำ แคมปัส ซิตี้ จำกัด
ได้นำส่งแผนฟื้นฟูกิจการต่อเจ้าพนักงานพิทักษ์ทรัพย์ และเมื่อวันที่ 13 กุมภาพันธ์ 2546
ที่ประชุมเจ้าหนี้ได้มีมติไม่มีมติพิเศษยอมรับแผนฟื้นฟูกิจการตามมาตรา 90/46 และมาตรา 6
แห่งพระราชบัญญัติล้มละลาย พ.ศ. 2483
และศาลล้มละลายกลางได้มีคำสั่งยกเลิกการฟื้นฟูกิจการของ บริษัท ชะอำ แคมปัส ซิตี้ จำกัด
เมื่อวันที่ 24 มีนาคม 2545

อย่างไรก็ดี เมื่อแผนฟื้นฟูกิจการไม่ผ่านการอนุมัติจากเจ้าหนี้ อีกทั้งในแผนฟื้นฟูกิจการของไรมอน
แลนด์ได้กำหนดให้ขายบริษัท ชะอำ แคมปัส ซิตี้ออกไป แต่ไม่มีผู้สนใจซื้อเงินลงทุนดังกล่าว ดังนั้น
เมื่อวันที่ 19 กุมภาพันธ์ 2546 บริษัท ไรมอน แลนด์ แพลนเนอร์ จำกัด
ในฐานะผู้บริหารแผนฟื้นฟูกิจการของบริษัท ในฐานะผู้ถือหุ้นรายใหญ่ของ บริษัท ชะอำ แคมปัส ซิตี้
จำกัด จึงมีมติให้เลิกบริษัท ชะอำ แคมปัส ซิตี้ จำกัด และทำการชำระบัญชีต่อไป

7.3 บริษัท เดคคอร์ แรฟฟีเน จำกัด (ไรมอน แลนด์ ถือหุ้น 55%)

เมื่อวันที่ 29 มีนาคม 2545 บริษัทเดคคอร์ แรฟฟีเน จำกัด ได้ยื่นฟ้องธนาคารกรุงเทพ จำกัด
(มหาชน) ให้ชดใช้ค่าเสียหายต่อบริษัท เดคคอร์ แรฟฟีเน จำกัด จากการที่ ธนาคารกรุงเทพ
จำกัด (สาขาบางกะปิ) ได้จ่ายเงินตามเช็คซึ่งคนร้ายได้ลักไปจากบริษัท เดคคอร์ แรฟฟีเน จำกัด
และปลอมลายมือชื่อผู้สั่งจ่ายและนำไปขึ้นเงินต่อ ธนาคารกรุงเทพ จำกัด (มหาชน) สาขาบางกะปิ
จำนวนเงินรวม 248,200 บาท ซึ่งศาลได้มีคำพิพากษาเมื่อวันที่ 24 กันยายน 2545
ให้ธนาคารกรุงเทพ จำกัด (มหาชน) ชดใช้เงินต้น จำนวน 248,200 บาท
พร้อมดอกเบี้ยในอัตราร้อยละ 7.5 ต่อปี นับตั้งแต่วันที่ 4 มกราคม 2543
เป็นต้นไปจนกว่าจะชำระเสร็จ แต่ดอกเบี้ยถึงวันฟ้องต้องไม่เกิน 41,556 บาท

ต่อมาเมื่อวันที่ 20 พฤศจิกายน 2545 ธนาคารกรุงเทพ จำกัด (มหาชน) ได้ยื่นอุทธรณ์
ซึ่งขณะนี้คดีอยู่ในระหว่างการอุทธรณ์

7.4 บริษัท ไฟคัส เบนก้า จำกัด (ไรมอน แลนด์ ถือหุ้น 40%)

บริษัท ไฟคัส เบนก้า จำกัด ซึ่งเป็นบริษัทร่วมของบริษัท ได้นำที่ดินค้ำประกันหนี้เงินกู้
บริษัทอื่นซึ่งเป็นผู้ถือหุ้นในบริษัท ไรมอน จำกัด และถูกเจ้าหนี้ยื่นฟ้อง ต่อศาลแพ่ง เมื่อวันที่ 11
กันยายน 2543 ในมูลหนี้ประมาณ 114 ล้านบาท ซึ่งศาลได้มีคำพิพากษา เมื่อวันที่ 19 ธันวาคม
2545 ให้บริษัท ไฟคัส เบนก้า จำกัด ในฐานะ ร่วมกับลูกหนี้ชั้นต้น ชำระเงินต้น 65 ล้านบาท
พร้อมดอกเบี้ยในอัตราร้อยละ 16 ต่อปี นับแต่วันที่ 1 กันยายน 2540 ถึงวันที่ 31 สิงหาคม 2542
และดอกเบี้ยในอัตราร้อยละ 15 ต่อปี นับแต่วันที่ 1 กันยายน 2542
เป็นต้นไปจนกว่าจะชำระเสร็จแก่โจทก์ ทำให้บริษัทสูญเสียโอกาสในการนำที่ดินของ บริษัท ไฟคัส
เบนก้า จำกัด แปลงนี้ มาพัฒนาต่อไป อย่างไรก็ตาม
บริษัทจะพิจารณาถึงข้อดีข้อเสียและความเสี่ยงในการพยายามดำเนินการเพื่อให้ได้ที่ดินนั้นไว้สำหรับนำมาพัฒนาให้ได้ผลตอบแทนเพื่อมาชำระหนี้
หรือ ควรปล่อยให้ที่ดินนั้นถูกบังคับไปตามกฎหมาย

นอกจากนี้ บริษัท ไฟคัส เบนก้า จำกัด ยังได้นำที่ดินดังกล่าวค้ำประกันอันดับ 2 ให้แก่บริษัท
มูลจำนอง 77 ล้านบาท ซึ่งผู้บริหารแผนมีความเห็นว่า เนื่องจากบริษัทได้ชำระค่าหุ้นในบริษัท ไฟคัส
เบนก้า จำกัด เต็มจำนวนแล้ว และเจ้าหนี้ของบริษัทได้ยื่นขอรับชำระหนี้ตามแผนฟื้นฟูแล้ว
บริษัทจึงไม่มีภาระหนี้ตามกฎหมายที่ต้องรับผิดเพิ่มขึ้น